Fleiri en tíu þúsund skjálftar hafa mælst í hrinunni sem stendur yfir á Reykjanesskaga. Snarpur skjálfti varð suðvestur af Keili um hálftólf í morgun, sá mældist 4,7. Alls hafa mælst tuttugu og tveir skjálftar yfir þremur frá miðnætti.
Laust eftir miðnættið varð skjálfti af stærðinni 4.7 og laust fyrir klukkan átta í morgun annar af stærðinni 4. Með skjálftanum nú laust fyrir hádegi hafa 3 skjálftar mælst stærri en 4 frá því í gær.
Skjálftinn í gærkvöld og nú fyrir hádegi áttu upptök sín um þrjá kílómetra suðvestur af Keili. Á þriðja tug skjálfta yfir 3 af stærð hafa mælst frá miðnætti.
Jakob Jónsson, hafnsögumaður sem búsettur er í Vogum á Vatnsleysuströnd kveðst nokkuð rólegur þrátt fyrir stöðuga jarðskjálfta og umfjallanir um mögulegt eldgos á Reykjanesskaga. Fjölskyldan hefur þó búið sig undir að bregðast við, fari allt á versta veg.
Við ræddum þetta sérstaklega eftir að maður sá spá fyrir hugsanlegt hraunstreymi, sem gerist ekki einn tveir og svona en ég ákvað það að vera amk undirbúinn þannig að við útbjuggum tösku með nauðsynjahlutum sem við þurfum og hún er hérna tilbúin og verður tekin með ef við þyrftum að yfirgefa svæðið með skömmum fyrirvara.
Stöðufundur almannavarna var haldin í morgun. Þar er farið yfir sviðsmyndir og gerðar áætlanir um viðbrögð á svæðinu.
Ekki virðist draga úr skjálftavirkni á Reykjanesskaga. Snarpur skjálfti, 4,3, mældist suðvestur af Keili um hálftólf í morgun. Hann var sá þriðji yfir fjórum frá miðnætti.